google/wiki40b huggingface dataset:
Gudenes hevn

Handling

Et eldre ektepar, som bor på en øy, eksperimenterer med et stoff som har den egenskap at dyr får abnorm stor vekst. Rotter får fatt i stoffet, og får en enorm vekst. På samme øy befinner også fotballspilleren Morgan og noen venner seg. De er på jakt, men får andre ting å tenke på da de blir angrepet av noen gigantiske veps. Etter en stund møter de matprodusenten Jack Bensington og hans assistent, biologen Lorna Scott. De er der i håp om å få markedsføre stoffet som fører til den abnorme veksten. Etterhvert oppdager de at øya er fylt med gigantiske dyr som i økende grad går løs på mennesker, og de blir derfor stående overfor problemet om å få dem utryddet. De blir tvunget til å søke tilflukt på en bondegård når de får en gruppe gigantrotter etter seg.

Om filmen

Filmen ble dårlig mottatt av amerikanske kritikere og har bare oppnådd 24 % på Rotten Tomatoes. Den amerikanske filmanmelderen Roger Ebert gav den én av fire stjerner.
Gudenes hevn ble i 1989 etterfulgt av Food of the Gods II. Denne har imidlertid lite å gjøre med innholdet i den første filmen. Denne oppfølgeren ble forbudt i Norge i 1989.
Kviteseid (tettsted)

Stedet

Kviteseidbyen har vært navnet på  sentrum i Kviteseid kommune siden 1890-tallet. Det var åpningen av Telemarkskanalen, med sterkt økendede trafikk av folk og gods langs vassdraget som resultat, som førte til at det vesle tettstedet med  bypreg ved Kviteseid brygge vokste frem. Byen fungerte som trafikk-knutepunkt for en større del av Vest-Telemarkregionen. Her kom flere hoteller, skyss-stasjoner, krambuer og håndverkere. Etter hvert flere regionale funksjoner som apotek, dyrlege, sorenskriver m.m. i tillegg til kommunale kontor og tjenestefunksjoner. 
De strukturelle endringene innen samferdselen i andre halvdel av 1900-tallet, der turisttrafikken sommerstid ble Telemarkskanalens eneste funksjon, skapte utviklingstrekk som trafikkmessig ikke var til Kviteseidbyens fordel. Utfordringene for kommunen og handelsnæringen i byen ble snudd fra å betjene en voksende trafikkstrøm vannveien, til å kompensere trafikksvikten på kanalen med trafikk via det fremvoksende landeveistrafikken i Telemark.
Andre halvdel av 1900-tallet ga Kviteseidbyen nye etableringer innen regional administrasjon og offentleg, regional tjenesteyting. Etableringene bidro til å forsterke Kviteseidbyens funksjon som regionalt administrasjonssenter i Vest-Telemark. Ringvirkningene av disse etableringene dempet konsekvensene av reduksjon og bortfall i kanaltrafikken.

Kviteseidsmør

Kviteseidbyen har lang tradisjon innen smørproduksjon. Det første kjerneriet i byen kom i drift tidlig på 1890-tallet, og Kviteseidbyen ble kjent for det gode smøret. Flere av kjøpmennene i byen prøvde seg på kjerneridrift. Tidlig på 1900-tallet etablerte bøndene i Kviteseid sitt eget andelsmeieri; Kviteseid Meieri. Meieriet produserte ost, smør og konsummelk. Det var Kviteseid Meieri som utviklet det velsmakende Kviteseidsmøret.

Kviteseidmarken

Hvert år i februar går Kviteseidmarken av stabelen i Kviteseidbyen. Marken er en flere hundre år gammel tradisjon, som har sitt utspring i hestehandelen og travkjøringen opp gjennom tidene.
Övertorneå kommune

Språk

Meänkieli og finsk har status som offisielle minoritetsspråk i kommunen, og Övertorneå er en av seks svenske kommuner hvor meänkieli har status som offisielt minoritetsspråk.
Qu Qiubai

Virke

Etter at den første enhetsfront med Guomindang var omme i 1927 ble Qu Qiubai etterfølgeren til Chen Duxiu som generalsekretær for kommunistpartiet. Men etter noen spektakulære nederlag (som for eksempel Kantonoppstanden i desember 1927) ble han avløst etter bare ett år av Xiang Zhongfa.
Qu Qiubao ble anerkjent som forfatter og journalist, og var en venn av Lu Xun. Fra 1934 tok han på oppfordring fra Mao Zedong del i indoktrineringskampanjene i Jiangxi-sovjetet. 
Alvorlig svekket av tuberkulose ble han etterlatt under «den lange marsjen» og arrestert av Guomindang og skutt i 1935.

Ettermæle

Under kulturrevolusjonen ble han kritisert som «avviker», men i 1980 ble han rehabilitert av Sentralkomiteen for kommunistpartiet.
Café Mono

Café Mono var et utested og konsertlokale i Pløens gate, rett ved Youngstorget, i Oslo. Stedet ble etablert i 2001 og ble drevet av Happening AS. Det begynte som et rockested, men utviklet seg til å huse et bredt spekter av konserter, samt andre konsepter som performance, teater og dans, litteraturaftener, debattforumet Halvsju og (kultur)politiske møter, i regi av blant annet Klassekampen og Attac.
Mono var også hjem for plateselskapet HoneyMilk Records, cocktailbaren Surround og det lille spisestedet Q, som har en egen inngang fra Strøget.
I oktober 2018 ble det kunngjort at utestedetskulle legges ned nyttår samme år.
Vergara (kommune)

Historie

Vergara ble grunnlagt i 15. mars 2010.

Regjeringen

Ordføreren (alcalde) i kommunen er María del Carmen Muniz (2010-2015).
Vestre

Vestre er ei bygd i Ørskog kommune med omalg 100 innbyggere. Vestre ligger utsikt over Storfjorden. Skog- og landbruk er den eneste næring på Vestre, og det er to gårder igjen i drift mot rundt 20 på midten av 1900-talet. De aller fleste jobber i kommunesenteret Sjøholt, eller i nabokommuner som Stordal, Skodje og Ålesund. Vestreelva renner gjennom bygda. Fylkesvei 650 mellom Sjøholt og Linge passerer går gjennom stedet.
Jens Christian Skou

Bakgrunn

Jens Christian Skou ble født i Lemvig på Vest-Jylland. Han studerte medisin ved universitetet i København frem til 1944.

Karriere

Deretter arbeidet han ved klinikker i Hjørring og Aarhus. Skou tok den medisinske doktorgrad ved Aarhus Universitet i 1953, hvor han i 1963 ble professor i fysiologi.
Fra 1978 til 1988 var professor i biofysikk ved samme universitet. Han arbeidet med cellemembraners evne til å transportere stoffer inn i eller ut av cellen. I 1957 offentliggjorde han sin første artikkel om natrium-kalium-pumpen (Na⁺,K⁺-ATPase) og fikk 1997 Nobelprisen i kjemi for oppdagelsen av pumpen. Han ble i 1986 utnevnt til æresdoktor ved Københavns Universitet. Han ble pensjonist i 1988.
Skou var medlem av det danske vitenskapsakademi Det Kongelige Danske Videnskabernes Selskab.

Forskning

ATP (adenosintrifosfat) fungerer som energitransportør hos alle levende organismer fra bakterier og svamper, til planter og dyr og mennesker. ATP fanger den kjemiske energi som frembringes ved forbrenning av føde, og overfører den til reaksjoner som krever tilførsel av energi. ATP er oppbygd av nukleosiden adenosin forbundet til tre fosfatgrupper på rekke. Ved avspaltning av den ytterste fosfatgruppe dannes adenosindifosfat (ADP) samtidig som den frigjorte energi kan brukes ved andre reaksjoner.
Allerede i 1920-årene var det kjent at ionsammensetningen i levende celler er annerledes enn i omgivelsene. Inne i cellene er natriumkonsentrasjonen lavere og kaliumkonsentrasjonen høyere enn i væsken utenfor. Gjennom arbeider av englenderne Richard Keynes og Alan Lloyd Hodgkin (Hodgkin fikk Nobelprisen i medisin i 1963) i begynnelsen av 1950-årene ble det kjent at ved en nervestimulasjon strømmer natriumioner inn i nervecellen. Forskjellen i konsentrasjon gjenskapes ved at natrium på nytt transporteres ur. At denne transport krevde ATP var sannsynlig, ettersom man kunne hemme den i den levende celler ved å hemme ATP-dannelsen.
Med dette som utgangspunkt begynte Jens Christian Skou å lete etter et ATP-nedbrytende enzym i nervemembranen som kunne forbindes med iontransport, og i 1957 offentliggjorde han den første artikkel om en ATPase som aktiveres av natrium- og kaliumioner (Na⁺, K⁺-ATPase). Han var den første som beskrev et enzym som kan gi en rettet (vektoriell) transport av substanser over en cellemembran, en fundamental egenskap hos enhver levende celle. Senere har man påvist adskillige enzymer med prinsipielt tilsvarende evne.
Stimulus-respons-teorien

Stimulus-respons-teorien er en utdatert kommunikasjonsmodell der medias intenderte mening når direkte frem til mottaker som anerkjenner meningen. Et annet navn er injeksjonsnålteorien. På engelsk blir den kalt Hypodermic needle model, magic bullet perspective, the transmission-belt model eller bullet theory. Stimulus-respons-teorien innebar at massemedia hadde en direkte og kraftig effekt på publikum. Denne modellen var vanlig frem til 1940-tallet.
Denne såkalte S-R-modellen ble senere utviklet til tostegshypotesen.

Påvirkningen på publikum av media var karakterisert av tre forhold

Mediene virker direkte på den enkelte mottaker, publikum fungerer sosialt isolert i en masse av individer og mediene virker på samme måte overfor samtlige mottakere, slik at deres virkninger følger automatisk innholdet.
Hagen behandlingshjem

Hagen behandlingshjem var en barnepsykiatrisk enhet i Veldre i Ringsaker kommune, Hedmark. Det ble opprettet i 1968 og hadde både internatplasser, dagplasser og egen skole. Tilbudet var rettet mot barn 6-12 år, og det var lenge det eneste døgntilbudet for innen barne- og ungdomspsykiatri i fylket.
Plassen Hagen var før 1968 i bruk som barnehjem fra 1918 til 1967, med navnet som Veldre barnehjem. Langvarig bestyrer ved barnehjemmet var Signe Heier, som kom dit i 1920 og fortsatte til 1967.
Sykehuset Innlandet drev virksomheten de siste årene. Et forslag om å legge ned enheten ble presentert i januar 2010. Enheten ble i 2013 vedtatt nedlagt og sammenslått med Familieenheten Gjøvik. Sammenslåingen ble gjennomført fra 1.1.2016. Anlegget ble solgt i 2015; kjøperne hadde planer om å drive asylmottak, men solgte stedet med tap to år etter.
Den første Teskjekjerringprisen ble i 1974 tildelt Hagen behandlingshjem, «som en oppmuntring av aktivitetene ved hjemmet».
Nordland Høyre

Nordland Unge Høyre

Nordland Unge Høyre er Nordland Høyres ungdomorganisasjon, og er en fylkesforening tilsluttet Unge Høyres Landsforbund. Organisasjonen oppstod i sin nåværende form ved sammenslåingen av Søndre Nordland Unge Høyre og Nordre Nordland Unge Høyre den 1. januar 1991, og den er dermed Unge Høyres yngste fylkesorganisasjon. Nordland Høyre er representert i de fleste organer i Nordland Høyre, inkludert i arbeidsutvalget med sin leder, Jim Simonsen Jenssen.
Tjørnøya

Tjørnøya er ei øy i Aure kommune på Nordmøre. Den ligger på nordsida av fjorden Talgsjøen og vest for øya Tustna. Nord for Tjørnøya ligger øya Møyslåtten, og i øst ligger Golma.
Leksikograf

Leksikograf, av og til også kalt leksikolog, er en person som arbeider med ordbøker og leksikon. Den vitenskapelige disiplinen ordbokslære kalles leksikografi.
Leksikografer kan være teoretiske leksikografer, av og til også kalt metaleksikografer eller leksiologer. De arbeider med prinsipp for utarbeidelse av ordbøker. Praktiske leksikografer, ordboksredaktører, utarbeider konkrete ordbøker.
En leksikograf har ofte en utdannelse innen filologi som basis. «Å læra opp ein ordboksredaktør tek eitt år», sa forsker og ordbokredaktør Oddrun Grønvik da Norsk Ordbok ble flyttet fra Oslo til Bergen i 2016 og fortsatte:  Du må vera villeg til å interessera deg for absolutt alt. Orda dekkjer heile omgrepsverda vår, og det nyttar ikkje å seia at du ikkje har greie på naturfag. Du må kunne skriva ein populær definisjon på gentransplantasjon som også genforskarar synest er greitt forklart.
Stoke Goldington

Stedsnavn

Stoke er avledet fra et angelsaksisk ord stoc som betyr «sted». Det kom til å bli benyttet i konteksten av enten religiøs eller en sekundær bosetning, og er blitt et av de mest vanlige elementet i stedsnavn i England. I Domesday Book (1086) er stedet nevnt som Stoche. Endelsen Goldington ble lagt til senere i middelalderen, og refererer til en Peter av Goldington (fra Goldington i Bedfordshire) som var stedets fremste innbygger i en periode.

Oversvømmelser

Stoke Goldington er utsatt for tidvis oversvømmelser, og ble hardt rammet i 2007 med gjentatte oversvømmelser. Vannet sto 1,5 meter enkelte steder, noe som førte til at en del av befolkningen måtte evakueres.
Abu

Abu er en navnet på en gruppe skjoldvulkaner på sørvestkysten av den japanske øyen Honshū. Området på omtrent 400 kvadratkilometer har over 40 krater, det høyeste 641 m.
Den Constitutionelle

Den Constitutionelle var en norsk dagsavis i perioden 1836–47.
Den Constitutionelle ble grunnlagt av den danskfødte bokhandleren Johan Dahl med juristene Carl Fougstad, U. A. Motzfeldt og A. M. Schweigaard som de første redaktørene. Fougstad trakk seg ut av redaksjonen etter ett år.
Bladet fikk betydning som et politisk og litterært organ, særlig for den kretsen som sluttet seg om Welhaven i dennes kamp mot patriotene med Wergeland i spissen. Det er derfor en verdifull kilde for studiet av brytningene som Welhavens dikt Norges Dæmring fremkalte («Dæmringsfeiden»), samt for de politiske kampene mellom stortingsopposisjonen innledet i 1833 og «Intelligenspartiet», som ble forsvart av Den Constitutionelle. På folkemunne ble avisen gjerne kalt «Nella».
Henrik Wergeland skrev i 1839 «Nissespillet» Den Konstitutionelle, som et innlegg i debatten om avisa. Karakteren «dr. Motziuz» er en karikatur av Motzfeldt som da var redaktør. Wergeland refererer ellers til avisa i flere av sine satirer.
Camilla Collett debuterte i 1842 som forfatter i Den Constitutionelle med essayet "Nogle Srikketøisbetragtninger".
Fra september 1841 til juli 1846 sto dikteren Andreas Munch for redaksjonen. Dette kostet ham i 1845 den lille posten han hadde som kopist i Finansdepartementet, som straff for noen artikler i bladet. Hans overordnede mislikte artiklene, som ikke var skrevet av Munch selv. Juli 1846 ble det overtatt av den ivrige skandinaven G. A. Krogh, men hadde nå utspilt sin rolle, og i april 1847 ble det slått sammen med Den norske Rigstidende.
Klokkespill

Konsertklokkespill er verdens største instrument. Stemte klokker i serier fungerer som klokkespill.  Carillon som det i Oslo rådhus har minst 23 klokker og finnes i slott, universitet, bibliotek, selvstendige parker, minnelunder og bysentre, hovedsakelig i Belgia, Nederland og Nord-Frankrike, samt USA og Canada. Klokkespill må ikke forveksles med kirkeklokker.
Et orkesterklokkespill er et musikkinstrument i slagverkfamilien. Den består av en skala av metallstaver rangert fra stor til liten i lengde, og som blir slått på av filt- eller gummikøller. Det diatoniske klokkespill er et utdrag av pianoets register oftest fra tonen C1 piano.
Vekselringing En variant av kirkeklokkespilling som kun finnes på de britiske øyer er at alle klokkene manuelt spilles i tur og orden, og repeterer med variasjoner til alle tonekombinasjoner (permutasjoner) er avspilt uten gjentagelse. Med åtte klokker der en holder takten vil en full peal av syv gi 5040 kombinasjoner som tar rundt 4 timer å spille. I England med over 5000 vekselringende tårn avholdes årlige konkurranser i å gjennomføre disse. Det finnes kun to slike tårn på kontinentet. 
Håndklokker er kromatiske sett med stemte håndklokker som spilles av flere, også hovedsakelig på de britiske øyer. Håndklokkesett ble opprinnelig laget for å øve på vekselringing (metode).
Flere større norske kirker har siden 1922 fått montert konsertklokkespill, i tillegg til tradisjonelle kirkeklokker. Det er nå 14 carillon i Norge og to sett håndklokker. 
Greske klostre og kirker i nærliggende områder (Romania, Bulgaria) slår ikke på metallklokker men på tre kalt semantron eller toaca. Disse var mer alminnelige i slaviske kirker til det 15.århundre.
I Russland og russisk-ortodokse kirker ringes klokker med klokkerep i mønstre som kalles Zvon.
Montauk Point fyrtårn

Historie

Montauk lys var det første fyret i Staten New York, og er det fjerde eldste aktive fyr i USA, Tårnet er om lag 33 meter høyt. Nåværende lys ble installert i juli 2001 med en lysstyrke på om lag 290 000 candela.
Det blinker hvert 5. sekund og kan ses på en avstand av 17 nautiske mil (31 km).
Bygging av fyret ble godkjent av Kongressen i 1792. Advokaten og politikeren Ezra L 'Hommedieu som var medlem av Den kontinentale kongress representerte New York City Chamber of Commerce under planleggingen av fyret. Han hevdet at New York «var den fremste av amerikanske havner når de gjaldt volum av utenrikshandel» I 1797, håndterte havnen en tredjedel av landets handel med andre land. På grunn av de rådende vindforhold om vintrene trengte skipene et fyr på enden av Long Island for å lede dem langs sørsiden av New York havn.
L'Hommedieu valgte området for fyret og han tegnet det. Byggingen startet 7. juni 1796, og fyret kom i drift i april 1797.

Fyret renoveres

I 1860 gjennomgikk fyret en omfattende renovering med påbygg av nye etasjer og en større lykt ble installert. Dette økte høyden på tårnet fra sin opprinnelige 27 m i1796 til sin nåværende høyde på  33 meter. En første-orden Fresnel-linse—4 m høy, 6 meter i diameter med en vekt på 4,5 tonn —ble installert i det 
nye tårnet . Den nåværende vokterboligen ble bygget i tilknytning til tårnet, og den opprinnelige boligen fra 1796 revet. En dampdreven tåkelur ble installert i 1873, Tårnet, bygget i sandsten  var opprinnelig helt hvitt, men en enkelt brun stripe ble lagt til i 1899. Et rødt spekter-lys ble lagt til i tårnet i 1903 for å advare om Shagwong Reef, en navigasjonsfare om lag 3,5 km nordvest for fyret. Dette lyset ble sterkt skadet i en orkan den 21. september 1938 og fjernet 1. juli 1940 da fyret ble elektrifisert. Den enorme Fresnel-insen ble erstattet i 1903 med et 3,5 fot Fresnel linse, som var i bruk frem til 3. februar 1987, da den ble erstattet med et flyplass-beacon med en styrke på 2,5 millioner candela.
Under andre verdenskrig ble fyret ble tatt over av den amerikanske hæren som en del av kystforsvaret. De siste tre sivile fyrvokterne hadde sin siste tørn våren 1943. Ved siden av fyret ligger Camp Hero State Park som ble åpnet av Hæren i 1942 og var sterkt befestet med store kanoner, våpenstillinger og betongbunkers.
Plasmaskjerm

Ulemper

Før var innbrenning av bilde en fare i plasmaskjermer, men nå er ikke det et stort problem.
Hopsjø

Hopsjø (Handelsstedet Hopsjø) var et handelssted ved Melandsjøen på Hitra, etablert i 1730 av familien Hegge. Hopsjø som handelssted var i drift med få avbrudd frem til 1953.
Den som først og fremst gjorde handelsstedet mektig og kjent var Nils Rosing Parelius (1753–1799). Under han ekspanderte handelsstedet kraftig og etablerte internasjonale forbindelser med frakt i egne båter av fiskeprodukter til Frankrike og Spania og hentet manufaktur, brennevin og vin, salt, sukker, tobakk og frukt i retur.
På høyden sent på 1800-tallet bestod stedet av 41 eiendommer og fire kirker med jordgods, deriblant Fillan og Dolm kirke. Grunnlaget for rikdommen var to fiskevær, det ene var det største været sør for Lofoten; Titran. Handelsstedet var lenge det aller største på trøndelagskysten, med skjenkestue, gjestgiveri og skysstasjon og var sentral i jektefarten med transport av tørrfisk og klippfisk til Bergen.
I begynnelsen av 1800 tallet ble Margretes Minde reist som Pareliusfamiliens lysthus, med park etter fransk smak og sjeldne trær. Den store indre ringmur påståes å være reist av tukthusfanger fra Trondheim.
Restene av bygningsmassen ble i 1989 overtatt av Hopsjøstiftelsen, som har restaurert og gjenreist bygningene og driver helårs virksomhet, og er arrangør av Hopsjødagene i uke 29 hvert år.
Albert Göring

Bakgrunn

Göring vokste opp på Marienbad sanatorium, ved Rosenheim i Bayern. Faren Heinrich Ernst Göring (31. oktober 1839 – 7. desember 1913) var en tidligere kavalerioffiser og hadde arbeidet som tysk rikskommissær i Tysk Sydvest-Afrika. Familien var velstående og kom fra en aristokratisk familie med tyskspråklig sveitsisk bakgrunn.
Görings mor, Franziska «Fanny» Tiefenbrunn (1859-15. juli 1923) kom fra en bayersk bondefamilie, og dette ekteskapet (inngått i 1885) mellom en aristokrat og en kvinne fra de lavere samfunnsklasser var bare mulig siden Heinrich Ernst Göring var enkemann. Albert Göring var en av fem barn, den eldste søsteren Paula Elisabeth Rosa Göring var fra farens første ekteskap, ellers hadde han brødrene Hermann Göring og Karl Ernst Göring, og søsteren Olga Therese Sophia. Selv om antisemittisme var ganske utbredt på denne tiden, skal ikke Görings foreldre har delt denne holdningen.

Motstand mot nasjonalsosialistene

Albert Göring ønsket å kunne arbeide med film, men fulgte ikke broren da nasjonalsosialistene kom til makten i 1933, men så på nasjonalsosialismen og den tilhørende brutaliteten med avsky. Ved en anledning skal han ha satt seg ned på gaten og hjulpet en gruppe jøder som ble tvunget til å skrubbe gaten, noe som førte til at SS-offiseren måtte avbryte dette da han ikke turte å stå ansvarlig for en offentlig ydmykelse av Hermann Görings bror.
Han brukte også sin innflytelse for å få sin tidligere jødiske sjef Oskar Pilzer løslatt og flykte fra Tyskland etter at han hadde blitt arrestert av nasjonalsosialistene. Også andre dissidenter skal ha bli hjulpet på samme måte.
Göring fikk større muligheter til å hjelpe flere da han ble eksportdirektør for Škoda i Tsjekkoslovakia. Her støttet han mindre sabotasje og hadde kontakter innen den tsjekkiske motstandsbevegelsen. Ved flere anledninger forfalsket han brorens signatur på reisedokumenter slik at dissidenter kunne flykte. Da han ble tatt, brukte han brorens innflytelse for å bli løslatt. Han sendte også lastebiler til konsentrasjonsleire under foregivende om at de trengte arbeidere, og slapp senere disse fangene løs.

Etter krigen

Etter krigen ble Albert Göring forhørt i forbindelse med Nürnbergprosessen, men det var mange som vitnet til hans fordel og han ble løslatt. Like etter ble han arrestert av tsjekkiske myndigheter, men løslatt igjen da det ble kjent hvilken innsats han hadde gjort under krigen.
Göring vendte da tilbake til Tyskland, men opplevde at han ble unngått på grunn av navnet. Han fikk noe sporadisk arbeid som skribent og oversetter og bodde i en svært beskjeden leilighet. På slutten av livet levde han på en offentlig pensjon. Siden denne pensjonen ville bli videreført til enken om han hadde vært gift, inngikk han ekteskap med hushjelpen, slik at hun skulle få slippe å arbeide mer. Han opplevde ikke å få noen offentlig anerkjennelse for den innsatsen han hadde gjort i løpet av krigen.
Borgestadklinikken

Borgestadklinikken –  er en spesialisthelseinstitusjon for rusbehandling med to avdelinger i Skien.
Borgestadklinikken tilbyr behandling for mennesker med rus- og avhengighetsrelaterte problemer. Klinikken har spesialkompetanse på behandling av familier med små barn og  gravide. Det gis behandling for pasienter med flere typer rusmisbruk/avhengighetsproblematikk, også spilleavhengighet. 
Borgestadklinikken tilbyr pårørende behandling og oppfølging. 
Kompetansesenter rus-region sør er også tilknyttet Borgestadklinikken. Oppdragsgiver er Helsedirektoratet og hovedoppgaver er kompetansebygging i kommuner om rusrelatert problematikk.
Det er  Blå Kors Norge som eier Borgestadklinikken.
Sphaenognathus lindenii

Utseende

En stor (hannen 34-37 millimeter), nokså bred, brun til svart hjortebille med noe bronseaktig metallglans. Hannen har forstørrede kjever, hos denne arten er de sigdformede, fint sagtakkede på innersiden. Hode og pronotum er påfallende hårete, bortsett fra et blankt midtfelt på pronotum, hårene ullaktige, undersiden er også tett hårete. Et påfallende trekk er at hannene har fire fasettøyne. Hodet er avrundet firkantet med markerte "hjørner". Pronotum er bredt klokkeformet sett ovenfra. Dekkvingene er hvelvede med ujevn, læraktig overflate. Beina er nokså lange og tynne, leggene med korte torner. Hunnen er kortere og bredere enn hannen og mørkere på farge, kjevene brede.

Levevis

Larvene utvikler seg nede i bakken i humus-rik jord.

Utbredelse

Arten er bare kjent fra Ecuador.